TKT รูดหนัก 19% นลท.แห่ขายทำกำไร หลังตลท.จับติด cash balance
TKT รูดหนัก 19% แตะ 1.95 บ. โดยนักลงทุนแห่ขายทำกำไร หลังตลาดหลักทรัพย์ฯ จับติดระดับ 1: cash balance
9 ก.ค. 2564

ผู้สื่อข่าวรายงานว่า วันนี้ 9 ก.ค.64 ราคาหุ้น บริษัท ที.กรุงไทยอุตสาหกรรม จำกัด (มหาชน) หรือ TKT ณ เวลา 10.04 น. อยู่ที่ระดับ 1.95 บาท ลดลง 0.45 บาท หรือ 18.75% โดยทำสูงสุดที่ระดับ 2.26 บาท และทำจุดต่ำสุดที่ 1.68 บาท ด้วยมูลค่าการซื้อขาย 5.95 ล้านบาท
โดยราคาหุ้น TKT อ่อนตัวลงหนัก เหตุจากการเสียทรงหลังจากตลาดหลักทรัพย์แห่งประเทศไทย (ตลท.) ประกาศหลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance ได้แก่ บริษัท ที.กรุงไทยอุตสาหกรรม จำกัด (มหาชน) หรือ TKT ให้มีผลตั้งแต่วันที่ 9 ก.ค. 2564 สิ้นสุดวันที่ 29 ก.ค. 2564